钦定古今图书集成/明伦汇编/闺媛典/第256卷 > 赵祖美妻王氏
## 钦定古今图书集成/明伦汇编/闺媛典/第256卷 > 赵祖美妻王氏

按《常熟县志》：“王氏，太学生赵祖美妻。崇祯间子中书
科中书舍人士履上疏云：‘臣母王氏，故太常少卿王
世懋之女。及笄归臣父。国子监生赵祖美适臣祖吏
部侍郎赵用贤卒。臣父不胜哀痛，溘焉早逝。臣母时
年二十七，生臣兄弟姊妹六人，臣姊九岁，臣八岁，馀
皆襁褓。臣母号痛几绝，家贫孤苦，不能自存，而上念’”
祖父，下悯臣等祭养无人，乃强视息，以肩中外之务，
父师之责，辛勤拮据，二十馀年。臣今蒙恩，得官禁近，
用敢直陈梗概，仰𨙫鸿慈。若复以内举引嫌，则臣母
一生辛苦，暗没不扬。或臣母已沾一命之荣，不应与
庶民节妇例邀旌典，则恩封在后，反以臣之微末，掩
臣母之大节。是臣不孝之罪，惧更莫“逭，而于圣朝孝
治之大，亦似有阙。伏祈敕下有司，一体旌表。庶臣乌
鸟之私，藉覆载以不匮；臣母冰蘗之操，荷日月以永
光。”疏上，奉旨建坊，表其庐。